SAGEN KORT

Sidste sommer opfordrede Socialdemokratiet regeringen til at tage de svageste kvoteflygtninge i FN igen.

Det var tilbage i 2016, at V-regeringen satte en stopper for de 500 kvoteflygtninge, som Danmark traditionelt har taget imod hvert år via FN's kvotesystem.

I den forbindelse understregede daværende udlændingeminister Inger Støjberg dog, at en særlig behandlingskrævende gruppe kaldet "twenty or more" - der tæller blandt andet mennesker med handikap - skulle undtages.

Men kort efter blev bremsen også hugget i over for denne gruppe, der normalt tæller omkring 30 personer. Det er en gruppe flygtninge, der ikke kan få den behandling, de har brug for, i en flygtningelejr.

I forbindelse med, at et folketingsflertal sidste år besluttede, at det er den til enhver tid siddende udlændinge- og integrationsminister, der hvert år beslutter antallet af kvoteflygtninge, besluttede Socialdemokratiet at arbejde for, at Danmark i 2018 igen skulle tage imod de behandlingskrævende kvoteflygtninge.

Det er den beslutning, den nye udlændingeminister, Mattias Tesfaye (S), nu effektuerer.